SKRIFTLIG FORESPØRGSEL E-3204/02

af Stavros Xarchakos (PPE-DE) til Kommissionen

(11. november 2002)

Om: De personlige friheder i Tyrkiet og Albanien

Ifølge erklæringer fra EU-embedsmænd ønsker EU at udsende et opmuntrende budskab til Tyrkiet samtidig med, at den bestræber sig på at styrke forbindelserne med Albanien. I den albanske presse berettes der imidlertid konstant om krænkelser af brevhemmeligheden, mens det i den seriøse franske avis Le Figaro den 22. oktober 2002 blev nævnt, at kandidaten ved det tyrkiske valg den 3. november, A. Firat, den 21. oktober 2002 blev arresteret af det tyrkiske politi og anklaget for at have brugt det kurdiske sprog på et valgmøde.

Har Kommissionen kendskab til de ovennævnte grove krænkelser af de personlige friheder i Tyrkiet og Albanien? Hvorfor fortsætter disse overtrædelser til trods for de protester, der nu i årevis er blevet udtrykt af EP-medlemmer, seriøse internationale publikationer, ikke-statslige organisationer og andre organer? Er det mon ikke lykkedes for Kommissionen at slå fast, at forbindelser af økonomisk eller en hvilken som helst anden art mellem et land og EU forudsætter ufravigelig respekteren af de grundlæggende personlige friheder, som er uløseligt forbundne med den europæiske kultur? Hvorfor gennemføres de reformer angående brugen af det kurdiske sprog i undervisningen og de audiovisuelle medier, som Tyrkiet for længe siden har bebudet, ikke? Omfatter de reformer, som den tyrkiske regering har bebudet, afskaffelsen af den anakronistiske valglov, der gælder i Tyrkiet, og som forbyder kandidater at bruge noget andet sprog end tyrkisk?

Svar afgivet på Kommissionens vegne af Günter Verheugen

(6. januar 2003)

Kommissionen er bekendt med sagen angående formanden for Partiet for Rettigheder og Friheder (HAK-PAR), A. Melik Firat, som blev anholdt ved et møde i Diyarbakir den 21. oktober 2002 efter at have talt på kurdisk. Han blev løsladt fem timer senere samme dag uden videre følger.

Ifølge den tyrkiske valglov skal man anvende tyrkisk i valgkampagner. Kommissionen kender ikke noget til, at der skulle foreligge konkrete forslag om at ændre denne lov. Den nye regering har imidlertid tilkendegivet, at den har til hensigt at revidere valgloven efter ånden i de seneste konstitutionelle ændringer.

Hvad angår den seneste reformpakke, som blev vedtaget i august 2002, vedrører disse reformer undervisning og udsendelser på andre sprog end tyrkisk.

En bestemmelse om undervisning i de forskellige sprog og dialekter, som traditionelt anvendes af tyrkiske borgere i hverdagen trådte i kraft den 19. september 2002.

Der er endnu ikke vedtaget en bestemmelse om udsendelser på andre sprog end tyrkisk. Ifølge lov nr. 4771 af 9. august 2002 skulle alle bestemmelser træde i kraft et år efter datoen for lovens offentliggørelse.

Kommissionen følger meget nøje situationen angående menneskerettighederne som angivet i den seneste periodiske rapport fra 2002(1) om Tyrkiets fremskridt i retning mod tiltrædelse af EU og vil fortsætte med dette i fremtiden.

Hvad Albanien angår, er Kommissionen trods det, at den følger nøje med i den albanske presse, ikke bekendt med, at der systematisk skulle blive grebet ind i privat korrespondance mellem albanske borgere. Ifølge de oplysninger Kommissionen har til rådighed kan det ikke udelukkes, at privat korrespondance undertiden bliver åbnet, men dette skyldes især et mangelfuldt postvæsen. Kommissionen vil imidlertid være særlig opmærksom på problemet og fortsætte med at understrege, at det er absolut nødvendigt at respektere menneskerettighederne og de personlige frihedsrettigheder, hvis forbindelserne mellem EU og Albanien skal styrkes yderligere.

(1) KOM(2002) 700 endelig udg.